സംശയത്തിന്റെ പേരില് ഭാര്യയെ വെട്ടിക്കൊല്ലാന് ശ്രമം മൂന്ന് മക്കളെ ഡാമിലെറിഞ്ഞു കൊലപ്പെടുത്തി ആത്മഹത്യയ്ക്ക് ശ്രമിച്ച ഭര്ത്താവ് പിടിയില് ആരവല്ലി: ഭാര്യക്ക് മറ്റൊരു ബന്ധമുണ്ടെന്ന് സംശയിച്ച് ഗുജറാത്തിലെ ആരവല്ലി ജില്ലയില് പ്രായപൂര്ത്തിയാകാത്ത മൂന്ന് മക്കളെ കൊലപ്പെടുത്തിയ ശേഷം പിതാവ് ആത്മഹത്യയ്ക്കു ശ്രമിച്ചു. ഇയാള് ഭാര്യയേയും കൊലപ്പെടുത്താന് ശ്രമിച്ചതായി പൊലീസ് പറഞ്ഞു. മേഘ്രാജ് താലൂക്കിലെ റമദ് ഗ്രാമത്തില് വെള്ളിയാഴ്ച രാത്രിയാണു സംഭവം. പ്രതി ജീവഭായ് ദേദൂണിവിനെ ഞായറാഴ്ച ഇസാരി പൊലീസ് കസ്റ്റഡിയിലെടുത്തു. മറ്റൊരു ബന്ധമുണ്ടെന്ന് ആരോപിച്ചാണു വെള്ളിയാഴ്ച രാത്രി ഭാര്യയെ കോടാലികൊണ്ടു കൊലപ്പെടുത്താന് ശ്രമിച്ചത്. ഭാര്യയെ ഗുരുതരമായി പരുക്കേല്പ്പിച്ച ശേഷം രണ്ടരയും എട്ടും വയസ്സുള്ള രണ്ട് പെണ്മക്കളെയും ഒന്പത് വയസ്സുള്ള മകനെയും ഗ്രാമത്തിനടുത്തുള്ള ഡാമില് തള്ളിയിട്ടു കൊലപ്പെടുത്തുകയായിരുന്നു. കുട്ടികളുടെ മൃതദേഹങ്ങള് ശനിയാഴ്ച വൈകുന്നേരം കണ്ടെടുത്തു. ഞായറാഴ്ച രാവിലെ പ്രതി ഡാമിനടുത്തുള്ള മരത്തില് തൂങ്ങിമരിക്കാന് ശ്രമിച്ചെങ്കിലും ഗ്രാമവാസികള് തടഞ്ഞു. പ്രതിയെ കസ്റ്റഡിയിലെടുത്ത് ആശുപത്രിയില് പ്രവേശിപ്പിച്ചിരിക്കുകയാണെന്നു പൊലീസ് അറിയിച്ചു. ഇയാളുടെ ഭാര്യയും ആശുപത്രിയില് ചികിത്സയിലാണ്. അവരുടെ നില ഗുരുതരമാണ്. ഐപിസി സെക്ഷന് 302, 307 എന്നിവ പ്രകാരം പ്രതിക്കെതിരെ കേസ് റജിസ്റ്റര് ചെയ്തതായി പൊലീസ് അറിയിച്ചു.